**ชื่อเรื่อง** ความรู้ ทัศนคติ และพฤติกรรมการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์

**ชื่อผู้วิจัย** นายสุทิน ขวัญศิริ ตำแหน่ง เจ้าพนักงานสาธารณสุข ปฏิบัติงาน

**ชื่อผู้นำเสนอ** นายสุทิน ขวัญศิริ ตำแหน่ง เจ้าพนักงานสาธารณสุข ปฏิบัติงาน

***บทนำและความสำคัญ***

อาการปวดหลังจากการทำงาน เป็นปัญหาสำคัญที่พบบ่อยในกลุ่มคนงานในโรงงานอุตสาหกรรม และผู้ใช้แรงงานทั่วไป ส่งผลไปถึงการหยุดงาน สูญเสียรายได้ เสียค่ารักษาพยาบาล หรือทำให้พิการได้ในที่สุด และมีแนวโน้มของการเกิดโรคนี้เพิ่มมากขึ้น ดังนั้นจากปัญหาดังกล่าวผู้ทำการศึกษาซึ่งเป็นบุคลากรด้านสาธารณสุข จึงมีความสนใจที่จะศึกษาถึง ความรู้ ทัศนคติ และพฤติกรรมในการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์ ทั้งนี้เพื่อนำผลการศึกษาดังกล่าวไปเป็นแนวทางในการวางแผนแก้ไขปัญหาอาการปวดกล้ามเนื้อและหาแนวทางในการลดอัตราการป่วยด้วยโรคกล้ามเนื้ออักเสบในผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์

***วัตถุประสงค์***

เพื่อศึกษา ความรู้ ทัศนคติ และพฤติกรรมการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์

**วิธีการศึกษา**

เป็นการศึกษาวิจัยเชิงสำรวจ (Survey Study) ประชากรในการศึกษาครั้งนี้ จำนวน 109 คน เครื่องมือที่ใช้ในการเก็บรวบรวมข้อมูล เป็นแบบสอบถามความรู้และการปฏิบัติตนของผู้ประกอบอาชีพแปรรูปยางรถยนต์ในเขตตำบลหัวนาคำ อำเภอยางตลาด จังหวัดกาฬสินธุ์ โดยมีขั้นตอนการดำเนินงานดังต่อไปนี้

1. ขั้นตอนการเตรียมการ

1.1 ติดต่อประสานงานกับผู้นำชุมชน อาสาสมัครสาธารณสุขประจำหมู่บ้านเพื่อขอความร่วมมือในการเก็บข้อมูลและทำแบบสัมภาษณ์

1.2 สร้างแบบบันทึกข้อมูลและคู่มือการลงรหัส

1.3 อธิบายแบบสัมภาษณ์เพื่อให้เข้าใจวัตถุประสงค์ในการศึกษา

2. ขั้นตอนการเก็บรวบรวมข้อมูล

2.1 ดำเนินการเก็บรวบรวมข้อมูลด้วยแบบสัมภาษณ์ที่ได้คำนวณไว้ในขนาดตัวอย่าง

2.2 ตรวจสอบความครบถ้วนของแบบสัมภาษณ์

2.3 เมื่อเก็บข้อมูลครบถ้วนตามกำหนดแล้ว ตรวจสอบความถูกต้องของข้อมูลอีกครั้งและบันทึกรหัสตามคู่มือการลงรหัสที่สร้างขึ้นและบันทึกข้อมูลลงในคอมพิวเตอร์โดยใช้โปรแกรมสำเร็จรูป

**ผลการศึกษา**

ผลการศึกษาพบว่าประชากรส่วนใหญ่ของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์ จำนวน 109 คน เพศ ส่วนใหญ่เป็นเพศชาย (ร้อยละ 93.58) อายุ ส่วนใหญ่จะมีอายุระหว่าง 41 – 50 ปี (ร้อยละ 34.86) สถานภาพการสมรส ส่วนใหญ่มีคู่ (ร้อยละ 73.39) ระดับการศึกษาสูงสุด ส่วนใหญ่มีระดับการศึกษา สูงสุดอยู่ในระดับประถมศึกษา(ร้อยละ88.07) รายได้เฉลี่ยต่อเดือน ส่วนใหญ่มีรายได้เฉลี่ยต่ำกว่า 5,000 บาทต่อเดือน (ร้อยละ 48.62) ระยะเวลาการทำงานต่อวัน ส่วนใหญ่อยู่ระหว่าง 3 – 6 ชั่วโมงต่อวัน (ร้อยละ 54.13) และสถานที่ทำงานคือบ้านตนเอง (ร้อยละ 95.41)

ด้านความรู้จากการศึกษาด้านความรู้ เรื่องโรคปวดกล้ามเนื้อ โดยรวมพบว่าส่วนมากประกอบอาชีพแปรรูปยางรถยนต์มีความรู้อยู่ในระดับสูง (ร้อยละ 52.29) และ ทัศนคติ เกี่ยวโรคปวดกล้ามเนื้อส่วนใหญ่ มีทัศนคติเกี่ยวกับโรคปวดกล้ามเนื้อระดับปานกลาง (ร้อยละ 90.83) ด้าน พฤติกรรมการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ส่วนใหญ่มีพฤติกรรมการป้องกันโรคปวดกล้ามเนื้อระดับปานกลาง (ร้อยละ 65.14)

**อภิปรายผลการศึกษา**

มีความรู้เกี่ยวกับโรคปวดกล้ามเนื้อส่วนใหญ่ระดับสูง ร้อยละ 52.29 รองลงมาคือมีความรู้ระดับปานกลาง ร้อยละ 38.53 การมีความสามารถในการใช้เทคโนโลยีในการศึกษาค้นคว้า หาความรู้ เช่น หนังสือ ตำรา อินเตอร์เน็ต ส่งผลต่อการป้องกันตัวเองจากโรคประกอบอาชีพได้

มีทัศนคติเกี่ยวกับโรคปวดกล้ามเนื้อส่วนใหญ่ระดับปานกลาง ร้อยละ 90.83 รองลงมาคือมีทัศนคติเกี่ยวกับโรคปวดกล้ามเนื้อระดับต่ำ ร้อยละ 9.17 ซึ่งจะเห็นได้ว่าเมื่อมีเจตคติที่ดีทัศนคติเกี่ยวกับโรคปวดกล้ามเนื้อแล้ว ก็จะเกิดพฤติกรรมการป้องกันที่ดีขึ้นด้วย

พฤติกรรมการป้องกันโรคปวดกล้ามเนื้อส่วนใหญ่มีระดับปานกลาง ร้อยละ 65.14 รองลงมาคือมีพฤติกรรมระดับไม่ดี ร้อยละ 20.18 จำเป็นต้องมีการส่งเสริม แนะนำและจากการมีประสบการณ์ในการทำงานที่มีระยะเวลานาน และมีการสังเกตให้คำแนะนำจากครอบครัวหรือเจ้าหน้าที่

ผลกระทบจากการประกอบอาชีพแปรรูปยางรถยนต์ ส่วนใหญ่ระดับปานกลาง ร้อยละ 65.174 รองลงมาคือมีผลกระทบจากการประกอบอาชีพแปรรูปยางรถยนต์ ระดับมาก ร้อยละ 18.35 เนื่องจากยังไม่ตระหนักถึงความสำคัญของโรคปวดกล้ามเนื้อและยังเห็นว่ายังเป็นโรคที่สามารถรักษาหายได้โดยง่าย และไม่เป็นโรคที่อันตรายไม่ส่งผลต่อการดำรงชีวิตมากนัก

**ข้อเสนอแนะที่ได้จากการศึกษาครั้งนี้**

1. จากการศึกษาพบว่า กลุ่มตัวอย่างมีพฤติกรรมการป้องกันโรคปวดกล้ามเนื้ออยู่ในระดับปานกลางและไม่ดี แต่ควรมีการส่งเสริม ป้องกันและเสริมแรงจูงใจจากคนในครอบครัวหรือบุคคลใกล้ชิด เพื่อเป็นการกระตุ้นเตือน ให้ผู้ประกอบอาชีพตระหนักและเห็นความสำคัญให้เกิดพฤติกรรมการป้องกันโรคปวดกล้ามเนื้อได้อย่างถูกต้อง และสม่ำเสมอ

2. มีการติดตาม และประเมินผล การปฏิบัติงานเกี่ยวกับการการป้องกันโรคปวดกล้ามเนื้ออย่างสม่ำเสมอ

**ข้อเสนอแนะในการศึกษาครั้งต่อไป**

1 ควรมีการศึกษาปัจจัยและตัวแปรอื่นๆ ที่มีความสัมพันธ์ต่อพฤติกรรมการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์ เช่น การศึกษาถึงความสัมพันธ์ของตัวแปรต่างๆ เป็นต้น

2 ควรมีการศึกษาในโดยการจัดกิจกรรมประยุกต์ใช้วิธีการทางสุขศึกษาเพื่อพัฒนาพฤติกรรมการป้องกันโรคปวดกล้ามเนื้อของผู้ประกอบอาชีพแปรรูปยางรถยนต์ ในเขตตำบลหัวนาคำ อำเภอยางตลาด จังหวัดกาฬสินธุ์ อย่างต่อเนื่อง